Sápuverksmiðjan Sjöfn
Sápuverksmiðjan Sjöfn var iðnaðarfyrirtæki sem framleiddi sápu, þvottaefni og ýmsar hreinlætisvörur. Fyrirtækið var eitt af fyrirtækjum SÍS en það var stofnað á Akureyri árið 1932 í félagi af SÍS og KEA.

Sápuverksmiðjan  var fyrst í skúr sem áfastur var við Smjörlíkisgerð KEA  og í  hluta af kjallara í sama húsi. Framleiðslan var í fyrstu að mestu leyti blautsápa. Árið 1934 flutti verksmiðjan í húsnæði við Kaupvangsstræti. Þá var bætt við vélum til kertaframleiðslu, kremvélum og vélum til handsápugerðar, þar á meðal eltivél. Áður hafði verksmiðjan eingöngu framleitt kaldhrærðar sápur en slíkar sápur geta ekki haft meira fituinnihald en 60—65% en með nýju vélunum var mögulegt að framleiða sápur með hærra fituinnihald. Árið 1934 framleiddi Sjöfn blautasápu, stangasápu, handsápu, jólakerti, skóáburð, húðkrem og gljávax en árið eftir bætti hún við framleiðslu á kítti, raksápu, nýjum tegundum haldsápu, hárþvottalegi og júgursmyrsli. Árið 1936 hófst framleiðsla á þvottaduftinu Perlu. Verksmiðjan framleiddi einnig tannkrem.

Verksmiðjustjóri í sápuverksmiðjunni var Frank Hüter en hann var tekinn til fanga af Bretum við hernámið 1940 og fluttur úr landi. Hann var fangi í skipinu  Arandora Star sem sigldi frá Liverpool og sökk þegar það varð fyrir árás þýska kafbátsins U 47. Frank Hüter var meðal þeirra sem björguðust.

Heimildir 
 Sápuverksmiðjan Sjöfn, Samvinnan, 3. Tölublað (01.03.1939), Blaðsíða 40
 Ívar Jónsson, Samvinnuhreyfingar Bandaríkjanna,Bretlands, Íslands og Svíþjóðar - tilvikarannsókn, 2003
 Frá bernskudögum flugsins á Akureyri, Morgunblaðið, 115. tölublað (29.04.2007), Blaðsíða 44

Akureyri
Samvinnuhreyfingin á Íslandi

Íslensk iðnfyrirtæki